Diversos músics ofereixen un concert solidari en l’Eliana per als refugiats de Grècia
23 de Gener de 2017

Dissabte que ve 1 d'abril, els veïns i les veïnes de l'Eliana podran gaudir d'un concert solidari, amb la finalitat de recaptar fons per a enviar material humanitari als camps de persones refugiades a Grècia, on es viu en condicions molt precàries. L'esdeveniment tindrà lloc a l'Auditori Municipal, a les 20:00 hores, i s'ha establit un donatiu mínim de 7 euros per a les entrades.

Aquest concert, que forma part de la campanya “RefugiaNOStrum”, comptarà amb la participació altruista de diversos músics, que interpretaran alguns temes dels seus propis repertoris amb alguns tocs de jazz. Així doncs, intervindran les veus d'Esther Andújar, Arantxa Domínguez, Joan Amèric, Eva Denia i Cristina Blasco; Ricardo Belda, al piano; Manuel Hamerlinck, a la guitarra; José Luis Porras, al contrabaix; i Felipe Cucciardi, en la bateria. A més a més, es comptarà amb la col•laboració de Nora Pastor (veu), Fidel Vilahomat (trompeta) i el Cor de l'Eliana.

Aquest esdeveniment és el primer de les tres actuacions que la campanya “RefugiaNOStrum”, en la qual participa un grup de veïns i de veïnes de l'Eliana, realitza per a complir el seu objectiu d'arreplegar material de primera necessitat i fons, per a enviar-ho per via marítima als campaments de refugiats de Grècia. També es farà la recollida d'aliments i altres productes i una subhasta solidària d'obres cedides per artistes locals.

La venda anticipada d'entrades per al concert solidari es pot fer en els tres punts establits: cafè de Lidora (c/ del Palau/Palació), bar Torrent (plaça del País Valencià) i forn de les Neus (c/ Major).